CELEX: 62013CJ0480
Language: da
Date: 2014-07-17
Title: Domstolens dom (Niende Afdeling) af 17. juli 2014.#Sysmex Europe GmbH mod Hauptzollamt Hamburg-Hafen.#Anmodning om præjudiciel afgørelse indgivet af Finanzgericht Hamburg.#Præjudiciel forelæggelse – tarifering – den fælles toldtarif – den kombinerede nomenklatur – pos. 3204, 3212 og 3822 – stof, der ved en kemisk reaktion og bestråling med laserlys producerer en fluorescensvirkning, som er bestemt til analyse af hvide blodlegemer.#Sag C-480/13.

Parter
               Dommens præmisser
               Afgørelse
               
            
            Parter
            I sag C-480/13,
            angående en anmodning om præjudiciel afgørelse i henhold til artikel 267 TEUF, indgivet af Finanzgericht Hamburg (Tyskland) ved afgørelse af 16. august 2013, indgået til Domstolen den 9. september 2013, i sagen:
            Sysmex Europe GmbH 
            mod
            Hauptzollamt Hamburg-Hafen, 
            har
            DOMSTOLEN (Niende Afdeling)
            sammensat af afdelingsformanden, M. Safjan, og dommerne J. Malenovský og K. Jürimäe (refererende dommer),
            generaladvokat: N. Jääskinen
            justitssekretær: A. Calot Escobar,
            på grundlag af den skriftlige forhandling,
            efter at der er afgivet indlæg af:
            – Sysmex Europe GmbH ved Rechtsanwalt H. Nehm
            – Europa-Kommissionen ved B.-R. Killmann og A. Caeiros, som befuldmægtigede,
            og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
            afsagt følgende
            
            Dommens præmisser
            Dom 
            1. Anmodningen om præjudiciel afgørelse vedrører fortolkningen af pos. 3212 i den kombinerede nomenklatur i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256, s. 1), som ændret ved forordning (EF) nr. 1810/2004 af 7. september 2004 (EUT L 327, s. 1, herefter »KN«).
            2. Anmodningen er blevet indgivet i forbindelse med en tvist mellem Sysmex Europe GmbH (herefter »Sysmex«) og Hauptzollamt Hamburg-Hafen (toldmyndigheden for Hamburg havn) vedrørende tariferingen af en flydende substans markedsført under betegnelsen »Stromatolyser-4DS«.
            Retsforskrifter 
            KN 
            3. KN er baseret på det harmoniserede varebeskrivelses- og varenomenklatursystem (herefter »HS«), der er udarbejdet af Toldsamarbejdsrådet, nu Verdenstoldorganisationen, og som blev oprettet ved den internationale konvention om det harmoniserede varebeskrivelses- og varenomenklatursystem, der blev indgået i Bruxelles den 14. juni 1983 (herefter »konventionen«). Konventionen blev, med ændringsprotokollen hertil af 24. juni 1986, godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT L 198, s. 1). KN gengiver positionerne og underpositionerne fra HS.
            4. Anden del af KN indeholder afsnit VI, der har overskriften »Produkter fra kemiske og nærstående industrier«, og som omfatter kapitel 28-38. Bestemmelse 2 til nævnte afsnit har følgende ordlyd:
            »[...] varer, der foreligger i doseret stand eller i pakninger til detailsalg og som følge deraf omfattes af en af positionerne 3004, 3005, 3006, 3212, 3303, 3304, 3305, 3306, 3307, 3506, 3707 eller 3808, [skal] tariferes i den pågældende position, selv om de eventuelt kunne henføres til en anden position i nomenklaturen.«
            5. KN’s kapitel 32 har overskriften »Garve- og farvestofekstrakter; garvesyrer og derivater deraf; pigmenter og andre farvestoffer; maling og lakker; kit, spartelmasse og lign.; trykfarver, blæk og tusch«. Bestemmelse 3 til dette kapitel er sålydende:
            »Pos. 3203, 3204, 3205 og 3206 omfatter også præparater på basis af farvestoffer (herunder, for så vidt angår pos. 3206, pigmenter henhørende under pos. 2530 eller kapitel 28 samt metalskæl og metalpulver) af den art, der anvendes til farvning af ethvert materiale, eller som er bestemt til at indgå som bestanddele ved fremstilling af farvevarer. Positionerne omfatter dog ikke pigmenter dispergeret i ikke-vandige medier, såfremt dispersionerne foreligger i flydende form eller som pastaer og er af den art, der anvendes til fremstilling af maling (pos. 3212), og heller ikke andre præparater henhørende under pos. 3207, 3208, 3209, 3210, 3212, 3213 og 3215.«
            6. KN’s pos. 3204 har overskriften »Syntetiske organiske farvestoffer, også kemisk definerede; præparater som nævnt i bestemmelse 3 til dette kapitel, på basis af syntetiske organiske farvestoffer; syntetiske organiske produkter af den art, der anvendes som fluorescerende blegemidler (optisk hvidt) eller som luminophorer, også kemisk definerede«. Varer henhørende under denne position pålægges told med satser på mellem 6% og 6,5% afhængig af den pågældende underposition.
            7. KN’s pos. 3212 har overskriften »Pigmenter (herunder metalpulver og -skæl) dispergerede i ikke-vandige medier, flydende eller som pasta, af den art, der anvendes til fremstilling af maling; prægefolie; farvestoffer formet eller pakket til detailsalg«. Den omfatter underposition 3212 90 90, som har følgende ordlyd:
            »Farvestoffer formet eller pakket til detailsalg«.
            8. Varer henhørende under denne position pålægges told på 6,5%.
            9. KN’s kapitel 38 med overskriften »Diverse kemiske produkter« omfatter bl.a. underposition 3822 00 00, som er affattet på følgende måde:
            »Reagensmidler på underlag, til diagnostisk brug eller laboratoriebrug, samt sammensatte reagensmidler til diagnostisk brug eller laboratoriebrug, også på underlag, undtagen varer henhørende under pos. 3002 eller 3006; certificerede referencematerialer.«
            10. De varer, der tariferes i denne underposition, er fritaget for told.
            De forklarende bemærkninger til HS 
            11. Verdenstoldorganisationen godkender på de betingelser, der er fastsat i konventionens artikel 8, de forklarende bemærkninger og de tariferingsudtalelser, som vedtages af HS-udvalget. Disse bemærkninger finder i den affattelse, der blev vedtaget i løbet af 2002, anvendelse på de faktiske omstændigheder i hovedsagen.
            12. Bestemmelse 3 til kapitel 32 i HS er affattet i samme vendinger som bestemmelse 3 til KN’s kapitel 32.
            13. De forklarende bemærkninger til HS vedrørende pos. 3204 har følgende ordlyd:
            »I. – Syntetiske organiske farvestoffer, også kemisk definerede; præparater som nævnt i bestemmelse 3 til dette kapitel, på basis af syntetiske organiske farvestoffer.
            Syntetiske organiske farvestoffer fremstilles som regel af olier og andre destillationsprodukter af stenkulstjære.
            Denne position omfatter bl.a.:
            A) Ublandede syntetiske organiske farvestoffer (også kemisk definerede forbindelser) samt syntetiske organiske farvestoffer fortyndet med stoffer uden farvende egenskaber (f.eks vandfrit natriumsulfat, natriumchlorid, dekstrin, stivelse) for at svække eller standardisere stoffernes farvende evne. Tilsætning af små mængder overfladeaktive stoffer for at lette farvens indtrængen og fiksering har ingen indflydelse på tariferingen som farvestof. Farvestoffer af den her omhandlede art fremtræder i reglen som pulvere, krystaller, pastaer mv.
            Syntetiske organiske farvestoffer, der er formet eller pakket til detailsalg, hører under pos. 3212 (jf. punkt C i de forklarende bemærkninger til nævnte position).
            [...]
            Blandt de syntetiske organiske farvestoffer, der hører under denne position (enten i form af farvestoffer eller pigmenter), kan nævnes:
            [...]
            8. Acridin- og quinolinfarvestoffer (f.eks. cyaniner, isocyaniner, cryptocyaniner).
            [...]
            Syntetiske organiske farvestoffer kan være enten opløselige eller uopløselige i vand. De har næsten fuldstændig erstattet de naturlige organiske farvestoffer, især ved farvning eller trykning af tekstiler og ved farvning af huder og skind, papir eller træ. […]
            Visse af disse stoffer kan også anvendes som laboratoriereagenser eller til medicinske formål.
            Stoffer, der i praksis ikke anvendes for deres farvende egenskabers skyld, er undtaget , f.eks. azulener (pos. 2902), trinitrophenol (pictrinsyre) og dinitroorthocresol (pos. 2908), hexanitrodiphenylamin (pos. 2921), methylorange (pos. 2927), bilirubin, biliverdin samt porphyriner (pos. 2933), acriflavin (pos. 3824).
            II. – Syntetiske organiske produkter af den art, der anvendes som fluorescerende blegemidler (optisk hvidt) eller som luminophorer, også kemisk definerede.
            [...]
            2. Ved organiske produkter af den art, der anvendes som luminophorer, forstås syntetiske produkter, der under påvirkning af lysstråler frembringer en selvlysende eller fluorescerende effekt.
            Visse af disse produkter har samtidig karakter af farvestoffer. Som eksempel på luminophorer kan nævnes rhodamin B i et plastmateriale, der frembringer en rød fluorescens. Stoffet foreligger gerne i pulverform.
            De fleste organiske produkter af den art, der anvendes som luminophorer […], er ikke farvestoffer. De tilsættes farvepigmenter for at forøge deres glans. Disse produkter forbliver under denne position, selv om de er kemisk definerede, hvorimod de samme kemiske stoffer i en ikke-selvlysende form […] er undtaget  (kapitel 29). [...]«
            14. Hvad angår pos. 3212 har de forklarende bemærkninger til HS følgende ordlyd:
            »C. – Farvestoffer formet eller pakket til detailsalg.
            Disse farvestoffer er ikke-hindedannende; de består normalt af blandinger af farvestoffer og andre stoffer (f.eks. inaktive fortyndere, overfladeaktive stoffer, der letter indtrængning og befæstelse af farvestoffet). De tilsættes undertiden også bejdse.
            Produkterne tariferes kun  herunder, såfremt de:
            1. foreligger i pakninger til detailsalg (f.eks. poser med pulver eller flasker med væske) med henblik på anvendelse som farver […]
            [...]
            Farvestofferne under denne position anvendes hovedsagelig i husholdningen og sælges normalt som husholdningsfarver (f.eks. til farvning af tøj, sko og møbler). Positionen omfatter endvidere særlige farver til laboratoriebrug, f.eks. til farvning af mikroskopiske præparater.«
            15. De forklarende bemærkninger til HS vedrørende pos. 3822 er sålydende:
            »– Reagensmidler på underlag, til diagnostisk brug eller laboratoriebrug, samt sammensatte reagensmidler til diagnostisk brug eller laboratoriebrug, også på underlag, undtagen varer henhørende under pos. 3002 eller 3006; certificerede referencematerialer
            Denne position omfatter reagensmidler på underlag til diagnostisk brug eller laboratoriebrug, sammensatte reagensmidler til diagnostisk brug eller laboratoriebrug, undtagen  diagnostiske reagensmidler henhørende under pos. 3002, diagnostiske reagensmidler til indvortes brug samt reagensmidler til blodtypebestemmelse henhørende under pos. 3006. […] Reagensmidler til diagnostisk brug anvendes i bedømmelsen af fysiske, biofysiske eller biokemiske processer og tilstande hos dyr og mennesker; deres funktion er baseret på en målelig eller observerbar forandring i de biologiske eller kemiske stoffer, der danner reagensmidlet. […] Tilberedte laboratoriereagensmidler omfatter ikke alene diagnostiske reagensmidler, men også analytiske reagensmidler, der anvendes til andre formål end påvisning eller diagnosticering. Reagensmidler til diagnostisk brug eller laboratoriebrug kan anvendes i medicinske, veterinære, videnskabelige eller industrielle laboratorier, på hospitaler, i industrien, udendørs eller i visse tilfælde i hjemmet.
            [...]
            Undtaget  fra positionen er tillige følgende reagensmidler, uanset om de foreligger i form af reagensmidler til diagnostisk brug eller laboratoriebrug:
            [...]
            c. Farvestoffer henhørende under pos. 3204, herunder præparater som nævnt i bestemmelse 3 til kapitel 32.«
            Gennemførelsesforordning (EU) nr. 827/2011 
            16. Kommissionens gennemførelsesforordning (EU) nr. 827/2011 af 12. august 2011 om tarifering af varer i den kombinerede nomenklatur (EUT L 211, s. 9), der ikke finder anvendelse ratione temporis på tvisten i hovedsagen, bestemmer, at de varer, som opfylder følgende beskrivelse, skal tariferes i underposition 3212 90 00:
            »Blåt polymethinfarvestof (fluorescerende farvestof) i en blanding af opløsningsmidlerne etylenglycol og metanol.
            Sammensætning (i vægtprocent):
            – Ethylenglycoler	96,9
            – Metanol	3,0
            – Polymethinfarvestof 0,002
            Varen er tiltænkt til brug i automatiske blodanalysatorer. Den bruges til farvning af leukocytter med en fluorescerende markør, efter at de har gennemgået en specifik forberedende behandling. Varen foreligger i en lille etiketteret beholder til brug i laboratorier.«
            Tvisten i hovedsagen og det præjudicielle spørgsmål 
            17. I juli 2005 indførte Sysmex en væske med handelsbetegnelsen »Stromatolyser-4DS« i Tyskland.
            18. Stromatolyser-4DS er en blålig-transparent væske, der er fremstillet med henblik på detailsalg. Den består af opløsningsmidler, nemlig 96,9% etylenglycol og 3% metanol, og af 0,002% af en syntetisk, organisk substans, som kemisk set hører til polymethinerne og nærmere bestemt cyaninerne.
            19. Væsken, der skal tariferes, er bestemt til analyse af hvide blodlegemer, leukocytter, med henblik på at undersøge, om der foreligger en eventuel sygdom. Konkret bliver det blod, som skal analyseres, bearbejdet. Derefter tilsættes det bearbejdede blod Stromatolyser-4DS, hvilket fremkalder en kemisk reaktion. Den således opnåede blanding bestråles med laserlys, hvilket bevirker, at nukleinsyrerne i kernen og i leukocytternes cytoplasma bliver fluorescerende. Denne fluorescens aftager hurtigt efter endt bestråling med laserlys.
            20. I forbindelse med indførslen angav Sysmex det i hovedsagen omhandlede produkt under underposition 3822 00 00 og lod det derfor toldfrit overgå til fri omsætning. Idet Hauptzollamt Hamburg-Hafen var af den opfattelse, at nævnte produkt ikke henhørte under denne underposition, traf myndigheden den 18. juni 2007 afgørelse om efteropkrævning af told på indførslen af Stromatolyser-4DS med en sats på 6,5%.
            21. Sysmex indbragte en klage over nævnte afgørelse, hvilken klage blev afslået af Hauptzollamt Hamburg-Hafen den 13. januar 2009. Som følge af dette afslag anlagde Sysmex den 10. februar 2009 sag ved den forelæggende ret med påstand om annul lation af afgørelsen om efteropkrævning.
            22. Under sagsbehandlingen ved den forelæggende ret modtog Sysmex en bindende tariferingsoplysning fra de nederlandske toldmyndigheder, som tariferede den i hovedsagen omhandlede vare i pos. 3822 i KN. Denne bindende tariferingsoplysning blev annulleret som følge af vedtagelsen af gennemførelsesforordning nr. 827/2011.
            23. Til støtte for sit søgsmål har Sysmex gjort gældende, at den i hovedsagen omhandlede vare gyldigt var blevet angivet under underposition 3822 00 00 i KN. Hvad angår gennemførelsesforordning nr. 827/2011 har Sysmex gjort gældende, dels at den ikke fandt anvendelse med tilbagevirkende kraft på den pågældende indførsel, dels at det ikke var sikkert, at den i gennemførelsesforordningen indeholdte varebeskrivelse faktisk tilsigtede nævnte vare.
            24. Hauptzollamt Hamburg-Hafen har derimod nedlagt påstand om frifindelse. I denne forbindelse har myndigheden gjort gældende, at den i hovedsagen omhandlede vare bestod af en blanding af et farvestof og et opløsningsmiddel, at der var tale om et farvestof pakket til detailsalg, der anvendtes som et særligt farvestof i laboratorier, og at den derfor skulle tariferes i underposition 3212 90 90.
            25. Under sagsbehandlingen ved den forelæggende ret iværksatte sidstnævnte en sagkyndig undersøgelse, hvorefter den sagkyndige konkluderede, at den i hovedsagen omhandlede vare kunne farve tekstilmateriale med en blå farve, men at denne farvning imidlertid var meget svag og ikke kunne anses for »permanent«.
            26. I denne sammenhæng har den forelæggende ret anført, at den deler Sysmex’ opfattelse, hvorefter den nævnte vare henhører under pos. 3822 i KN vedrørende reagensmidler til laboratoriebrug, men den forelæggende ret er imidlertid i tvivl om, hvorvidt varen ikke også kan tariferes i pos. 3212 i KN vedrørende farvestoffer. Ifølge den forelæggende ret skal det, hvis dette er tilfældet, i overensstemmelse med bestemmelse 3 til kapitel 32 i KN foretrækkes at tarifere den i hovedsagen omhandlede vare i sidstnævnte position.
            27. På denne baggrund har Finanzgericht Hamburg besluttet at udsætte sagen og forelægge Domstolen følgende præjudicielle spørgsmål:
            »Skulle en vare i 2005 som farvestof tariferes i [pos.] 3212 i [KN], når varen består af opløsningsmidler og en polymethinsubstans, der ganske vist kan have en vis farvende effekt – som i hvert fald ikke er varig på tekstiler – men som for så vidt angår den vare, der skal tariferes, har til formål at opnå informationer om partikler (hvide blodlegemer), der er indeholdt i en opløsning, som skal undersøges (forbehandlet blod), idet substansen gennem den ioniske aflejring på definerede bestanddele af partiklerne (nukleinsyrer) danner molekylære strukturer, der ved bestråling med laserlys af en bestemt bølgelængde bliver fluorescerende i et begrænset tidsrum, og denne tilstand samt tilstandens omfang måles med en særlig fotocelle?«
            Om det præjudicielle spørgsmål 
            28. Med sit spørgsmål ønsker den forelæggende ret nærmere bestemt oplyst, om KN skal fortolkes således, at en vare, som består af opløsningsmidler og en polymethinsubstans, som kan have en farvende effekt på tekstiler, og som er bestemt til analyse af hvide blodlegemer gennem en ionisk aflejring på definerede bestanddele i nævnte blodlegemer, hvilke bestanddele ved bestråling med laserlys bliver fluorescerende i et begrænset tidsrum, skal tariferes i pos. 3212 i KN vedrørende farvestoffer eller pos. 3822 i KN vedrørende reagensmidler til laboratoriebrug.
            29. Det fremgår af fast retspraksis, at det følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i KN og de supplerende bestemmelser til dennes afsnit og kapitler (jf. bl.a. dom Roeckl Sporthandschuhe, C-123/09, EU:C:2010:237, præmis 27).
            30. Efter retspraksis indeholder de forklarende bemærkninger, der for så vidt angår KN er udarbejdet af Europa-Kommissionen, og for så vidt angår HS er udarbejdet af Verdenstoldorganisationen, vigtige, om end ikke retligt bindende, bidrag til fortolkningen af de forskellige toldpositioners rækkevidde (jf. bl.a. domme Krings, C-130/02, EU:C:2004:122, præmis 28, og TNT Freight Management (Amsterdam), C-291/11, EU:C:2012:459, præmis 32).
            31. Det bemærkes desuden, at varens bestemmelse kan udgøre et objektivt kriterium ved tariferingen, såfremt varen og dens bestemmelse hænger uløseligt sammen, og denne sammenhæng kan påvises ud fra varens objektive karakteristika og egenskaber (jf. domme RUMA, C-183/06, EU:C:2007:110, præmis 36, og Roeckl Sporthandschuhe, EU:C:2010:237, præmis 28).
            32. I denne henseende er det for så vidt angår en vare, der kunne bruges på to måder, blevet fastslået, at idet den ene af formerne for brug alene var en rent teoretisk mulighed, var den nævnte vare på grundlag af sine objektive karakteristika og egenskaber naturligt bestemt til den anden brug og henhørte derfor under den toldposition, som vedrørte denne brug (jf., analogt, dom Thyssen Haniel Logistic, C-459/93, EU:C:1995:160, præmis 17 og 18). Det fremgår desuden af retspraksis, at for at kunne henføres under den toldposition, som vedrører en brug, er det ikke nødvendigt, at den vare, der skal tariferes, alene eller udelukkende er bestemt til denne brug. Det er tilstrækkeligt, at den i det væsentlige er bestemt hertil (jf. i denne retning domme Neckermann Versand, C-395/93, EU:C:1994:318, præmis 8 og 9, og Anagram International, C-14/05, EU:C:2006:465, præmis 26).
            33. I den foreliggende sag bemærkes indledningsvis, at henset til sine objektive karakteristika og egenskaber kan det i hovedsagen omhandlede produkt henføres under såvel pos. 3822 i KN som pos. 3212 i KN.
            34. Hvad for det første angår pos. 3822 i KN henviser positionens ordlyd til reagensmidler til diagnostisk brug eller laboratoriebrug. Desuden fremgår det af de forklarende bemærkninger til HS vedrørende denne position, at reagensmidler til diagnostisk brug anvendes i bedømmelsen af fysiske, biofysiske eller biokemiske processer og tilstande hos mennesker. Ifølge disse forklarende bemærkninger er den funktion, som reagensmidlerne til diagnostisk brug har, baseret på en målelig eller observerbar forandring i de biologiske eller kemiske stoffer.
            35. Det fremgår imidlertid af forelæggelsesafgørelsen og af de indlæg, som er blevet afgivet for Domstolen, at det omhandlede produkt er bestemt til analyse af hvide blodlegemer (leukocytter). I praksis bliver det blod, der skal analyseres, bearbejdet, således at leukocytternes cellemembraner kan perforeres. Når det således bearbejdede blod tilsættes det omhandlede produkt, sker der kort en ionisk aflejring af polymethin på leukocytternes ribonukleinsyre (rna), såfremt leukocytterne tilhører en bestemt klasse og fremviser en vis grad af biologisk aktivitet. Denne aktivitetsgrad afspejler både cellefunktionstypen og en eventuel sygdom. Den ioniske aflejring af polymethin på leukocytternes rna kan ses ved hjælp af laserlysbestråling, der frembringer en midlertidig fluorescens. Det lys, der spredes i form af fluorescens, bliver målt i et analyseapparat ved hjælp af optiske detektorer og derefter tydet.
            36. Det i hovedsagen omhandlede produkt er således bestemt til at undersøge, om der eventuelt foreligger en sygdom. Desuden udgår dets funktionsmåde fra en målelig eller observerbar forandring i de stoffer, det består af, for så vidt som der, når produktet bringes i kontakt med det bearbejdede blod, sker en kemisk reaktion, der gør det muligt at måle celleaktiviteten. Det må derfor konstateres, at produktet kan tariferes i pos. 3822 i KN som fortolket i lyset af de forklarende bemærkninger til HS.
            37. Hvad for det andet angår pos. 3212 i KN henviser positionen til »farvestoffer formet eller pakket til detailsalg«. Som det fremgår af ordlyden af bestemmelse 2 til afsnit VI i KN, af bestemmelse 3 til kapitel 32 i KN og af de forklarende bemærkninger til HS vedrørende pos. 3212, omfatter pos. 3212 i KN de »syntetiske organiske farvestoffer« i pos. 3204 i KN, som er bestemt til detailsalg.
            38. Det er i de forklarende bemærkninger til HS vedrørende pos. 3204 for det første præciseret, at cyaniner er blandt de syntetiske organiske farvestoffer, der hører under denne position, for det andet, at denne position omfatter syntetiske organiske farvestoffer fortyndet med stoffer uden farvende egenskaber for at svække eller standardisere stoffernes farvende evne, og for det tredje, at visse syntetiske organiske farvestoffer også kan anvendes som laboratoriereagenser eller til medicinske formål.
            39. Det fremgår imidlertid af forelæggelsesafgørelsen, at det i hovedsagen omhandlede produkt består af opløsningsmidler, nemlig 96,9% etylenglycol og 3% metanol, og af 0,002% af en syntetisk, organisk substans, som kemisk set hører til polymethinerne og nærmere bestemt cyaninerne. Selv om det desuden fremgår af de indlæg, der er afgivet for Domstolen, at det nævnte produkt ikke kan farve blod, beviser den af den forelæggende ret iværksatte sagkyndige undersøgelse, at produktet kan farve tekstiler, om end svagt og midlertidigt.
            40. På grundlag af dets kemiske sammensætning og farveevne kan det i hovedsagen omhandlede produkt derfor henføres under pos. 3204 i KN som fortolket i lyset af de forklarende bemærkninger til HS. I denne henseende er det, i modsætning til det, der er blevet gjort gældende i de for Domstolen afgivne indlæg, ikke afgørende at vide, om den fluorescens, som frembringes af, at den pågældende blanding af blod og produktet bestråles med laserlys, skal anses for et »farvestof« i nævnte positions forstand.
            41. For så vidt som det fremgår af de for Domstolen afgivne indlæg, at det pågældende produkt er pakket til detailsalg, kan produktet ikke tariferes i pos. 3204 i KN, men i pos. 3212 i KN, hvis ordlyd som fortolket i lyset af de bestemmelser og bemærkninger, der er anført i denne doms præmis 37, henviser til farvestoffer formet eller pakket til detailsalg.
            42. Det bemærkes imidlertid dernæst, at selv om det omhandlede produkt er omfattet af ordlyden af både pos. 3822 i KN og pos. 3212 i KN, fremgår det af den af den forelæggende ret iværksatte sagkyndige undersøgelse, at anvendelsen af produktet som farvestof alene er en rent teoretisk mulighed. Den sagkyndige undersøgte således, om den pågældende væske kunne farve tekstilmateriale. Selv om han konstaterede en vis farveevne, understregede han imidlertid, at der var tale om en meget svag blå farvning, der næsten ikke var nogen farvning. Han understregede desuden, at farvningen ikke var permanent og forsvandt ved vask. Det følger heraf, at henset til dets objektive karakteristika og egenskaber er det pågældende produkt udelukkende bestemt til at blive anvendt som reagensmiddel til laboratoriebrug, hvilket berettiger, at produktet tariferes i pos. 3822 i KN, således som det fremgår af den i denne doms præmis 31 og 32 anførte retspraksis.
            43. Denne konklusion støttes af de forklarende bemærkninger til HS vedrørende pos. 3822 og 3204 i KN. Det fremgår ganske vist af de forklarende bemærkninger til HS vedrørende pos. 3822, at farvestoffer henhørende under pos. 3204 er undtaget fra nævnte pos. 3822, uanset om de foreligger i form af reagensmidler til diagnostisk brug eller laboratoriebrug. Det fremgår imidlertid også af de forklarende bemærkninger til HS vedrørende nævnte pos. 3204, at de stoffer, der i praksis ikke anvendes for deres farvende egenskabers skyld, er undtaget fra denne position. I praksis vil det pågældende produkt ikke kunne anvendes som farvestof.
            44. Desuden kan denne konklusion ikke drages i tvivl af forordning nr. 827/2011, hvorefter et produkt, der svarer til det i hovedsagen omhandlede produkt, tariferes i pos. 3212 i KN, idet denne forordning ikke finder anvendelse ratione temporis på nævnte tvist. Under alle omstændigheder bemærkes, at Kommissionens beføjelse til at vedtage foranstaltninger vedrørende tariferingen af visse varer i KN ikke bemyndiger den til at ændre indholdet af de toldpositioner, der er blevet fastlagt på grundlag af den ved konventionen indførte HS, hvis rækkevidde Fællesskabet ved konventionens artikel 3 har forpligtet sig til ikke at ændre (jf. dom Hewlett-Packard Europe, C-361/11, EU:C:2013:18, præmis 39 og den deri nævnte retspraksis).
            45. Henset til ovenstående betragtninger skal det forelagte præjudicielle spørgsmål besvares med, at KN skal fortolkes således, at en vare, som består af opløsningsmidler og en polymethinsubstans, som, selv om den kan have en svag og ikke-vedholdende farvende effekt på tekstiler, i praksis ikke anvendes for sine farvende egenskabers skyld, og som er bestemt til analyse af hvide blodlegemer gennem en ionisk aflejring på definerede bestanddele i nævnte blodlegemer, hvilke bestanddele ved bestråling med laserlys bliver fluorescerende i et begrænset tidsrum, skal tariferes i pos. 3822 i KN vedrørende reagensmidler til laboratoriebrug.
            Sagens omkostninger 
            46. Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
            
            Afgørelse
            På grundlag af disse præmisser kender Domstolen (Niende Afdeling) for ret:
            Den kombinerede nomenklatur i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved forordning (EF) nr. 1810/2004 af 7. september 2004, skal fortolkes således, at en vare, som består af opløsningsmidler og en polymethinsubstans, som, selv om den kan have en svag og ikke-vedholdende farvende effekt på tekstiler, i praksis ikke anvendes for sine farvende egenskabers skyld, og som udelukkende er bestemt til analyse af hvide blodlegemer gennem en ionisk aflejring på definerede bestanddele i nævnte blodlegemer, hvilke bestanddele ved bestråling med laserlys bliver fluorescerende i et begrænset tidsrum, skal tariferes i den nævnte kombinerede nomenklaturs pos. 3822 vedrørende reagensmidler til laboratoriebrug.